לילות טלדגה: הבלדה על ריקי בובי

לילות טלדגה: הבלדה על ריקי בובי (באנגלית: Talladega Nights: The Ballad of Ricky Bobby) הוא סרט קומדיה אמריקאי משנת 2006 בבימויו של אדם מקיי ובכיכובו של ויל פרל. הסרט יצא לאקרנים ב-4 באוגוסט 2006.

תקציר העלילה
ריקי בובי (ויל פרל) הוא נהג מרוצים מוביל ב-NASCAR. ריקי גדל בצפון קרוליינה וחלם כל חייו להיות נהג מרוצים כמו אביו (גרי קול), אשר עזב אותו בילדותו.

ריקי בובי נמצא בפסגת הקריירה, חי באחוזה ענקית, נשוי לאשה יפה ואב לשני בנים. השותף הנאמן שלו במרוצים וחברו מילדות קאל נוטון ג'וניור (ג'ון סי ריילי), מסייע לו באופן קבוע לנצח בכל המרוצים. הצמד, אשר ידועים על ידי המעריצים שלהם בתור "Shake and Bake" נוהגים בקביעות לבצע תמרון מיוחד שמסייע לריקי לנצח ולקאל להגיע למקום השני בכל המרוצים בהם הם משתתפים.

נהג הפורמולה 1 הצרפתי וההומוסקסואל ז'אן ג'ירארד (סשה ברון כהן) מצטרף ל-NASCAR ומתחיל להתחרות במרוצים השונים נגד ריקי, בעודו נחוש להביס ולהשפיל אותו. במהלך אחד המרוצים נגד ג'ירארד, ריקי מעורב בתאונה חמורה. על אף שריקי יוצא מהתאונה כמעט ללא פגע, בעקבות הטראומה מהתאונה הוא מאבד את האומץ והרצון לנצח, ובעקבות כך הוא מאבד בהמשך את עבודתו, ואת אשתו אשר לוקחת את כל הונו והילדים ומתחתנת עם חברו הטוב קאל.

ריקי המוכה והמושפל עובר לגור במלון דרכים עלוב ועובד בשליחויות פיצה. לאחר שתי תאונות רצופות עם ניידת משטרה רישיון הנהיגה שלו נשלל והוא נאלץ לבצע שליחויות על אופניים.

אביו של ריקי חוזר לחייו של ריקי במפתיע ומסייע לו לחזור למסלול המרוצים. במירוץ האחרון ריקי וג'ירארד מתנגשים, וממשיכים את המרוץ ברגל. ריקי חוצה את קו הסיום ראשון, אבל בגלל ששניהם יצאו מרכביהם, הם נפסלים, וקאל, שסיים שלישי, זוכה במירוץ.

דמויות 
 ריקי בובי (מגולם על ידי ויל פרל) - נהג מרוצים בנאסקר וגיבור הסרט.
 קאל ניוטון ג'וניור (מגולם על ידי ג'ון סי. ריילי) - נהג מרוצים בנאסקר וחברו הטוב ביותר של ריקי.
 ז'אן ג'ירארד (מגולם על ידי סשה ברון כהן) - נהג פורמולה 1 צרפתי והומוסקסואל. יריבו המושבע של ריקי בובי.
 בובי קרלי (מגולמת על ידי לסלי ביב) - אשתו של ריקי.
 ריס בובי (מגולם על ידי גארי קול) - האב האלכוהוליסט של ריקי.
 לוסי בובי (מגולמת על ידי ג'יין לינץ') - אימו של ריקי.
 סוזן (מגולמת על ידי איימי אדמס) - העוזרת של ריקי. מתאהבת בריקי ומסייעת לו בהמשך לחזור להיות נהג מרוצים.
 לוציוס וושינגטון (מגולם על ידי מייקל קלארק דאנקן) - חבר קרוב של ריקי.
 ווקר וטקסס ריינג'ר בובי (יוסטון טאמלין וגרייסון ראסל) - שני בניו של ריקי.
 גרגורי (מגולם על ידי אנדי ריכטר) - בן הזוג של ג'ירארד.

קישורים חיצוניים

 

סרטי 2006
סרטים אמריקאיים
סרטי קומדיה
סרטי קולומביה
זוכי פרס ESPY: סרט הספורט של השנה
זוכי פרס בחירת הנוער: סרטים